Fico, Robert, predseda vlády SR (2024-01-11):
Ďakujem aj za túto otázku, lebo keď som poďakoval pánovi Šimečkovi, tak musím poďakovať aj pani poslankyni za otázku. Každý má právo sa spýtať, na čo chce. Neviem, či je potrebné teraz rozoberať do detailov to, čo sa udialo známemu športovcovi v Českej republike, ale skôr tento príklad použijem na takú kratšiu, ale súčasne hlbšiu úvahu, ako len to, že či to bolo správne, alebo to nebolo správne. Patrím do generácie ľudí, ktorí študovali, ale do určitej miery aj pracovali ešte za socializmu. A pamätám si, že nám veľmi zatvárali jedno oko a snažili sa nás presvedčiť, že je iba jedna pravda a že nie je správne, ak na niečo máme nejaký iný názor. Potom sa situácia trochu uvoľnila a mali sme pocit, že môžeme slobodne vyjadrovať svoje postoje, môžeme slobodne pomenovávať udalosti, ktoré vidíme, až sme sa dostali opäť do obdobia, bohužiaľ, v roku 2022, ´23 a ´24, kedy nám opäť jedno oko zakrývajú a ešte pri tom druhom oku kontrolujú, že či nevidíme toho príliš veľa. Je tu nebezpečné obdobie, dámy a páni, jedného jediného povinného názoru. Ja ho zažívam na rokovaniach Európskej rady, kde akékoľvek vybočenie z povinného jedného jednotného názoru je okamžite vnímané ako extrémizmus, ako niečo, čo nie je povolené. My sme, vážení priatelia, doslova šokovali tých pritakávačov západu včera a predvčerom, keď sa dozvedeli, že po tom, čo nám Spojené štáty americké predložili vyhlásenie k situácii na Ukrajine, že sme ho odmietli podpísať, pretože sme žiadali dôkazy. Elementárnu vec. Tvrdili sme, že použitie vojenskej sily na Ukrajine zo strany Ruska je porušením medzinárodného práva. A budeme to vždy tvrdiť. Ak sa preukáže, že boli použité balistické rakety, ktoré dokonca pochádzajú zo Severnej Kórey, my to automaticky odsúdime, ale chceme nejaké dôkazy. A čo si nepamätáme, čo ten minister zahraničných vecí rozprával v tej Bezpečnostnej rade OSN, keď pripravovali útok na Irak? Ako sú v Iraku zbrane hromadného ničenia. Ako je režim Saddama Husseina prepojený na teroristické štruktúry Al-Káidy. A zomrelo milión civilistov pri tomto útoku a potom sa zistilo, že neexistujú žiadne zbrane hromadného ničenia a neexistuje, samozrejme, žiadne prepojenie na teroristické štruktúry. Ja chápem, že je nervozita z toho, že stratégia, ktorá je tu dnes používaná na Ukrajine, nefunguje. Tá stratégia bola veľmi jednoduchá. Namiesto toho, aby hneď pri tých dvoch príležitostiach, keď bolo možné uzatvoriť mier a išli do prímeria, tak sa povedalo, budeme dávať na Ukrajinu miliardy dolárov a zbrane a do posledného vojaka tá Ukrajina bude bojovať, aby priniesla na tácke hlavu toho ruského medveďa v podobe doráňanej, zle fungujúcej krajiny. Ale táto stratégia, bohužiaľ, totálne, ale totálne zlyhala. Tak prosím, nech nechcú od nás, aby sme hlasovali, súhlasili s čímkoľvek bez toho, aby k tomu existovali akékoľvek dôkazy. No snáď nás nebude niekto odkazovať, že pozrite si, čo o tých balistických raketách píše Denník N. Toto nám bolo povedané. Toto je dôkaz, ktorý nás oprávňuje, aby sme podpísali nejaké vážne vyhlásenie? A toto isté sa, samozrejme, vzťahuje aj na športovca, ktorý sa spomína v otázke pani poslankyne. Nemôžem, ani nebudem komentovať situáciu v Českej republike, to mi nepatrí a neprináleží. Ja môžem komentovať situáciu na Slovensku. Odmietal som politiku trestania športovcov, či sú z Ruska, Bieloruska alebo od hockadiaľ inakadiaľ, trestania v podobe, že sa im zakazuje účasť tam alebo onam. Na Slovensku sme boli svedkami veľkej kritiky našich hokejistov, ktorí hrajú v ruskej KHL, v druhej najlepšej lige na svete. Ako je možné, že ruskí hokejisti hrajú v NHL a nikto sa ich jednoducho nechce dotknúť. Opäť je to, bohužiaľ, nebezpečná politika jedného povinného názoru, ktorú ja odmietam. Je mi ľúto, čo sa stalo známemu slovenskému športovcovi, ja to principiálne odmietam takéto zaobchádzanie a nikdy by som nevťahoval športovcov do týchto špinavých politických hier, takže, pán Hudáček, ja sa... (Prerušenie vystúpenia časomerom. Potlesk.)